**Angelo Esposito** (s. 20. helmikuuta 1989 Montréal, Québec, Kanada) on kanadalais-italialainen jääkiekkoilija, joka pelaa Italian Serie A:n SG Cortinassa. Hän on pelipaikaltaan keskushyökkääjä. Esposito kuului juniorina ikäluokkansa lupaavimpiin pelaajiin ja Pittsburgh Penguins varasikin hänet ensimmäisellä kierroksella 20. pelaajana NHL:n varaustilaisuudessa 2007. Esposito ei tästä huolimatta ole pelannut otteluakaan NHL:ssä ja myös loukkaantumiset ovat haitanneet vuosien varrella hänen kehitystään.

Ura
---

### Seuraura

Esposito aloitti jääkiekon 6-vuotiaana. Hän kävi high schoolia Selwyn House Schoolissa ja Shattuck St. Mary’sissä, jonka jälkeen QMJHL-joukkue Québec Remparts varasi Espositon 11. pelaajana kesällä 2005. Hän pelasi QMJHL:ssä hienon tulokaskauden 2005–2006 ja oli tehoilla 39+59=98 joukkueen toiseksi paras pistemies Aleksandr Radulovin jälkeen. Esposito voitti kauden päätteeksi Memorial Cupin. Hänet palkittiin myös QMJHL:n parhaana hyökkäävä tulokkaana Michel Bergeron Trophylla sekä valittiin liigan ja koko CHL:n tulokkaiden tähdistökentälliseen.

Kaudella 2006–2007 Esposito oli tehoilla 27+52=79 Rempartsin kolmanneksi paras pistemies. Hän myös jakoi neljällä osumallaan joukkueen sisäisen maalipörssin voiton Roman Baškirovin kanssa kevään 2007 pudotuspeleissä. Esposito pelasi kauden aikana myös CHL Top Prospects Gamessa. Pittsburgh Penguins varasi hänet ensimmäisellä kierroksella 20. pelaajana NHL:n varaustilaisuudessa 2007. Esposito oli varaustilaisuuden ensimmäisenä varattu QMJHL-pelaaja, joten hänet palkittiin Mike Bossy Trophylla. Esposito nousi kaudella 2007–2008 Rempartsin varakapteeniksi ja oli tehoilla 30+39=69 joukkueen kolmanneksi paras pistemies. NHL:n siirtotakarajalla, helmikuussa 2008 Penguins kauppasi hänen oikeutensa, Colby Armstrongin, Erik Christensenin ja kesän 2008 ensimmäisen kierroksen varausvuoron Atlanta Thrashersiin vaihdossa Marián Hossaan ja Pascal Dupuisiin. Esposito pelasi keväällä 2008 yhden AHL-ottelun Thrashersin farmijoukkue Chicago Wolvesissa. Kaudeksi 2008–2009 hänet kaupattiin QMJHL:ssä Rempartsista Montréal Juniorsiin, jonka toiseksi paras maalintekijä ja kolmanneksi paras pistemies Esposito oli tehoilla 24+18=42.

Kaudeksi 2009–2010 Esposito siirtyi Atlanta Thrashersin organisaatioon. Hän pelasi kaksi kautta ainoastaan farmijoukkue Chicago Wolvesissa, mutta ensimmäinen kausi jäi vain 12 ottelun mittaiseksi myöhemminkin AHL-uralla jatkuneiden polvivaivojen takia. Heinäkuussa 2011 Esposito kaupattiin Florida Panthersiin vaihdossa Kenndal McArdleen. Hän pelasi kaudella 2011–2012 kolme ECHL-ottelua Cincinnati Cyclonesissa ja 16 AHL-ottelua San Antonio Rampagessa, kunnes Esposito kaupattiin tammikuussa 2012 Dallas Starsiin vaihdossa Ondřej Romaniin. Hän pelasi loppukauden AHL-joukkue Texas Starsissa.

Heinäkuussa 2012 Esposito teki vuoden mittaisen sopimuksen SM-liigajoukkue Pelicansin kanssa. Pelicans hankki Espositon joukkueen ykkössentteriksi. Hän pelasi kuitenkin Pelicansissa vain 29 ottelua tehopistein 3+4=7 ja putosi välillä kokoonpanon ulkopuolellekin, kunnes hänen sopimuksensa purettiin tammikuussa 2013. Esposito siirtyi lopulta Italian Serie A:n Milano Rossobluun. Syksyllä 2013 hän haki try-outin kautta pelipaikaa AHL-joukkue Hartford Wolf Packista, mutta Esposito jäi kuitenkin ilman jatkosopimusta. Hän siirtyi lokakuussa pelaamaan Itävallan Erste Bank Eishockey Ligaa italialaisen HC Bolzanon riveihin, jossa pelasi ennestään Espositon pikkuveli John. Esposito voitti kauden 2013–2014 päätteeksi Itävallan-mestaruuden.

Esposito teki heinäkuussa 2014 vuoden mittaisen sopimuksen ECHL-joukkue Fort Wayne Kometsin kanssa. Hän ehti pelata siellä vain yhden runkosarjaottelun, kunnes Esposito jätti joukkueen lokakuussa. Hän ei pelannut enää kauden 2014–2015 aikana, sillä Esposito halusi pitää taukoa jääkiekosta mm. loukkaantumishistoriansa vuoksi. Hän myös pohti koko pelaajauransa lopettamista, mutta päätti palata kevätkaudella harjoittelemaan. Kauden 2015–2016 kynnyksellä Esposito siirtyi vuoden mittaisella sopimuksella Serie A -joukkue SG Cortinan paitaan. Hän oli joukkueen toiseksi paras pistemies Alex Gellertin jälkeen tehoilla 15+23=38.

### Maajoukkueura

Esposito pelasi alle 20-vuotiaiden MM-kilpailuissa vuonna 2009, jolloin hän teki Kanadan maailmanmestaruuden ratkaisseen voittomaalin 1–5-voittoon päättyneessä finaalissa Ruotsia vastaan.

Esposito pelasi myös alle 18-vuotiaiden MM-kilpailuissa vuonna 2007 sekä Ivan Hlinkan muistoturnauksessa vuonna 2006, jolloin hän toimi Kanadan kapteenina. Esposito edusti myös Canada Québecin joukkuetta World U-17 Hockey Challengessa vuonna 2006, jolloin hän toimi joukkueensa kapteenina ja voitti kultaa.

Muuta
-----

Esposito harrasti 10-vuotiaaksi asti myös taitoluistelua. Hänen pikkuveljensä John on pelannut myös jääkiekkoa. Veljekset pelasivat joukkuetovereina HC Bolzanossa kaudella 2013–2014.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2004–2005 | Shattuck St. Mary's | USHS | 68 | 31 | 35 | 66 | 47 | – | – | – | – | – |
| 2005–2006 | Québec Remparts | QMJHL | 57 | 39 | 59 | 98 | 45 | 23 | 6 | 5 | 11 | 4 |
|  | Québec Remparts | M-Cup | – | – | – | – | – | 4 | 1 | 4 | 5 | 6 |
| 2006–2007 | Québec Remparts | QMJHL | 60 | 27 | 52 | 79 | 63 | 5 | 4 | 3 | 7 | 2 | U18 | 6 | 3 | 3 | 6 | 0 |
| 2007–2008 | Québec Remparts | QMJHL | 56 | 30 | 39 | 69 | 69 | 11 | 4 | 6 | 10 | 6 |
|  | Chicago Wolves | AHL | 1 | 0 | 0 | 0 | 0 | – | – | – | – | – |
| 2008–2009 | Montréal Juniors | QMJHL | 35 | 24 | 18 | 42 | 25 | – | – | – | – | – | JMM | 6 | 3 | 1 | 4 | 4 |
| 2009–2010 | Chicago Wolves | AHL | 12 | 0 | 4 | 4 | 2 | – | – | – | – | – |
| 2010–2011 | Chicago Wolves | AHL | 57 | 3 | 10 | 13 | 35 | – | – | – | – | – |
| 2011–2012 | Cincinnati Cyclones | ECHL | 3 | 0 | 1 | 1 | 0 | – | – | – | – | – |
|  | San Antonio Rampage | AHL | 16 | 2 | 3 | 5 | 8 | – | – | – | – | – |
|  | Texas Stars | AHL | 38 | 5 | 11 | 16 | 19 | – | – | – | – | – |
| 2012–2013 | Pelicans | SM-liiga | 29 | 3 | 4 | 7 | 10 | – | – | – | – | – |
|  | Milano Rossoblu | Italia | 5 | 1 | 3 | 4 | 2 | – | – | – | – | – |
| 2013–2014 | HC Bolzano | EBEL | 35 | 1 | 7 | 8 | 14 | 13 | 0 | 0 | 0 | 0 |
| 2014–2015 | Fort Wayne Komets | ECHL | 1 | 0 | 0 | 0 | 2 | – | – | – | – | – |
| 2015–2016 | SG Cortina | Italia | 31 | 15 | 23 | 38 | 26 | 4 | 0 | 1 | 1 | 4 |
| 4 kautta | yhteensä | AHL | 124 | 10 | 28 | 38 | 64 | – | – | – | – | – |
| 2 kautta | yhteensä | Italia | 36 | 16 | 26 | 42 | 28 | 4 | 0 | 1 | 1 | 4 |
| 1 kausi | yhteensä | EBEL | 35 | 1 | 7 | 8 | 14 | 13 | 0 | 0 | 0 | 0 |
| 1 kausi | yhteensä | SM-liiga | 29 | 3 | 4 | 7 | 10 | – | – | – | – | – |

Lähteet
-------

* Angelo Esposito The Internet Hockey Databasessa (englanniksi)
* Angelo Esposito *Elite Prospects*. Everysport Media Group AB.  (englanniksi)

### Viitteet

1. ↑  Pelicans Kausikirja 2012–2013 (pdf) Lahden Pelicans Oy. Viitattu 31.1.2016.
2. ↑  Ilkka Kaarna: Pelaajahankinnat ovat riskejä  26.7.2012. Etelä-Suomen Sanomat. Viitattu 30.7.2012.
3. 1 2  Liigasta tutun superlupauksen urasta tuli suuri floppi – "En tiedä mitä tekisin"  26.5.2015. SuomiKiekko. Viitattu 22.12.2015.
4. 1 2  Esposito focuses on NHL dream  31.10.2008. MONTREAL:  The Gazette. Viitattu 26.7.2012. (englanniksi)
5. 1 2  Angelo Esposito The Internet Hockey Databasessa (englanniksi)
6. 1 2 3 4 5 6  Angelo Esposito *Elite Prospects*. Everysport Media Group AB.  (englanniksi)
7. ↑  Penguins get Hossa, hoping he's the missing piece to their Cup pursuit  27.2.2008. PITTSBURGH:  ESPN. Viitattu 26.7.2012. (englanniksi)
8. ↑  NHL: Hossa suurkaupassa Pittsburghiin, Phoenix ja Rangers kaupoilla  27.2.2008. Jatkoaika.com. Viitattu 26.7.2012.
9. 1 2  Pelicansille ykkössentteri Kanadasta  26.7.2012. Jatkoaika.com. Viitattu 26.7.2012.
10. ↑  DALLAS STARS TRADE ONDREJ ROMAN TO FLORIDA IN EXCHANGE FOR ANGELO ESPOSITO  13.1.2012. Dallas Stars. Viitattu 26.7.2012. (englanniksi)
11. ↑  Pelicansin sentterihankinta lähtee Italiaan  17.1.2013. Jatkoaika.com. Viitattu 17.1.2013.
12. ↑  Pelicans-flopille lähtöpassit AHL-seurasta  28.9.2013. SuomiKiekko. Viitattu 22.12.2015.
13. ↑  ECHL TRANSACTIONS – OCT. 18 *ECHL.com*.  18.10.2014. The ECHL. Viitattu 22.12.2015. (englanniksi)
14. ↑  Liigasta tuttu floppihyökkääjä hakee uutta nousua Italiasta  6.9.2015. SuomiKiekko. Viitattu 22.12.2015.
15. ↑  Canada defeats Sweden to win fifth straight WJHC gold  6.1.2009. The Sports Network. Viitattu 26.7.2012. (englanniksi)